12. ฐานะการเงินและผลการดำเนินงาน

1. งบการเงิน 

สรุปฐานะการเงินและผลการดำเนินงาน

  สรุปฐานะการเงินและผลการดำเนินงานของบริษัท ในระยะเวลา 3 ปีที่ผ่านมา

  --------------------------------- ----------- ----------- --------------
  หน่วย: พันบาท                       ปี 2541      ปี 2542      ปี 2543

  รายได้รวม                          1,760,765   1,364,820   1,302,688

  ต้นทุนและค่าใช้จ่ายรวม                 1,022,444   1,027,168   1,004,996

  กำไรสุทธิ                           597,046     166,701     423,624

  กำไรต่อหุ้น (บาท)                    7.02        1.96        4.62

  จำนวนหุ้น (พันหุ้น)                    85,000      85,000      85,000

  สินทรัพย์รวม                         2,990,334   2,725,493   2,938,244

  หนี้สินรวม                           848,053     406,627     245,982

  ส่วนของผู้ถือหุ้น                       2,142,281   2,318,867   2,692,261

  มูลค่าหุ้นตามบัญชี (บาท)                25.20       27.28       31.67

  อัตราเงินปันผลที่ประกาศจ่ายในแต่ละงวด    N.A.        N.A.        N.A.
  --------------------------------- ----------- ----------- --------------

  สรุปฐานะการเงินและผลการดำเนินงานของบริษัทและบริษัทย่อย ในระยะเวลา 3 ปีที่ผ่านมา

  ---------------------------------- ----------- ----------- ------------
  หน่วย: พันบาท                        ปี 2541      ปี 2542      ปี 2543

  รายได้รวม                           3,160,558   2,431,825   2,492,746

  ต้นทุนและค่าใช้จ่ายรวม                  2,456,281   2,214,885   1,967,689

  กำไรสุทธิ                            597,046     166,701     423,624

  กำไรต่อหุ้น (บาท)                     7.02        1.96        4.53

  จำนวนหุ้น (พันหุ้น)                     85,000      85,000      85,000

  สินทรัพย์รวม                          4,229,172   3,887,882   4,100,667

  หนี้สินรวม                            1,910,359   1,416,173   1,251,967

  ส่วนของผู้ถือหุ้น                        2,142,281   2,318,867   2,692,261

  มูลค่าหุ้นตามบัญชี (บาท)                 25.20       27.28       31.67

  อัตราเงินปันผลที่ประกาศจ่ายในแต่ละงวด     N.A.        N.A.        N.A.
  ---------------------------------- ----------- ----------- ------------

1.  สรุปรายงานการสอบบัญชี

  การตรวจสอบงบการเงินรวมและงบการเงินเฉพาะของบริษัท
  แสดงฐานะการเงินของบริษัทและบริษัทย่อย ณ วันที่ 31 ธันวาคม 2543 และ 2542
  ผลการดำเนินงานและกระแสเงินสดสำหรับปีสิ้นสุดเดียวกันของแต่ละปีโดยถูกต้องตามที่ควรในสาระสำคัญตามหลักการบัญชีที่รับรองทั่วไป

  ตามที่กล่าวไว้ในหมายเหตุประกอบงบการเงินข้อ 3.2 ได้รวมงบการเงินของบริษัทย่อยแห่งหนึ่ง
  ซึ่งตรวจสอบโดยผู้สอบบัญชีอื่นในสำนักงานเดียวกัน โดยมิได้แสดงความเห็นต่องบการเงิน
  ซึ่งเกิดจากความไม่แน่นอนในการดำเนินงานอย่างต่อเนื่อง เนื่องจากมีหนี้สินเป็นจำนวนมาก
  และเจ้าหนี้ได้ยื่นฟ้องบริษัทนี้ให้ชำระหนี้แล้วตั้งแต่เดือนธันวาคม 2542
  ซึ่งขณะนี้คดีอยู่ในระหว่างการพิจารณาของศาล

  นอกจากนั้นงบการเงินรวมยังได้รวมงบการเงินของบริษัท ทรัพย์สินธานี จำกัด
  ซึ่งตรวจสอบโดยผู้สอบบัญชีอื่นในสำนักงานเดียวกันซึ่งแสดงความเห็นอย่างไม่มีเงื่อนไขโดยมีวรรคอธิบายเพิ่มเติมเกี่ยวกับความสามารถในการดำเนินงานอย่างต่อเนื่องของบริษัท
  ตามที่กล่าวไว้ในหมายเหตุประกอบงบการเงินข้อ 3.2

2.  ตารางสรุปอัตราส่วนทางการเงินที่สำคัญ

  ตารางสรุปงบดุล งบกำไรขาดทุน และงบกระแสเงินสดโดยเปรียบเทียบ 3
  ปีที่ผ่านมาและงวดล่าสุด และแสดงอัตราร้อยละของแต่ละรายการต่อยอดรวม (common size
  ratio)

  - โปรดดูเอกสารแนบ (3) -

สรุปฐานะการเงินและผลการดำเนินงานของบริษัทย่อยและบริษัทร่วม

  - โปรดดูเอกสารแนบ (3)-

2. คำอธิบายและการวิเคราะห์ฐานะการเงินและผลการดำเนินงาน

ผลการดำเนินงาน

  ในปี 2543 บริษัทมีรายได้รวมจำนวน 2,492.7 ล้านบาทเพิ่มขึ้นจากปีก่อน 60.9
  ล้านบาทคิดเป็น 2.5% เกิดจากการขายและบริการที่เพิ่มขึ้นจำนวน 46.6 ล้านบาท
  รายได้จากการขายอาคารชุดเพิ่มขึ้น 16 ล้านบาท ที่เหลือเป็นรายได้ดอกเบี้ยรับ

  ในปี 2543 บริษัทมีกำไรสุทธิ 423.6 ล้านบาท เพิ่มขึ้นจากปีก่อน 256.9 ล้านบาทคิดเป็น
  154.1% เกิดจากผลประกอบการโรงแรมซึ่งเป็นธุรกิจหลักส่วนใหญ่มีรายได้มากขึ้น
  เพราะมีอัตราเข้าพักสูงขึ้น แต่ราคา ค่าห้องถัวเฉลี่ยจะสูงขึ้นไม่มากนัก
  การที่อัตราการเข้าพักสูงขึ้นเนื่องจากมีนักท่องเที่ยวเดินทางเข้ามาในประเทศไทยอย่างต่อเนื่องผลจากอัตราแลกเปลี่ยนเงินตราเป็นส่วนหนึ่งที่จูงใจนักท่องเที่ยวให้เดินทางเข้ามาในประเทศไทย
  ประกอบกับภาครัฐบาลเห็นความสำคัญของธุรกิจการท่องเที่ยวซึ่งเป็นธุรกิจที่นำเงินตราต่างประเทศเข้ามาในประเทศเช่นเดียวกับการส่งออก
  จึงได้มีการส่งเสริมธุรกิจการท่องเที่ยวอย่างต่อเนื่องมาโดยตลอด ตั้งแต่ปี 2541
  ที่เป็นปีอเมซิ่งไทยแลนด์ จนถึงปัจจุบัน ส่วนบริษัทได้สร้างกลยุทธ์ต่างๆใน การส่งเสริมการขาย
  รวมทั้งการทำโฆษณา และการประชาสัมพันธ์ธุรกิจ เพื่อทำให้ส่วนแบ่งการตลาดเพิ่มขึ้น

  นอกจากรายได้ที่เพิ่มขึ้นยังมีปัจจัยด้านต้นทุนขายที่มีอัตราส่วนลดลง 9.82 %
  ค่าใช้จ่ายในการขายและบริหารมีอัตราส่วนลดลง 18.96%
  ส่วนที่เป็นปัจจัยที่สำคัญอีกส่วนคือค่าเสื่อมราคาที่ลดลงจำนวน 148.2 ล้านบาท
  เนื่องจากมีทรัพย์สินที่ตัดค่าเสื่อมราคาหมดแล้ว
  ส่วนทรัพย์สินที่มีการปรับปรุงใหม่เริ่มมีการใช้งานในปลายปีจึงทำให้เกิดค่าเสื่อมราคาในปีนี้เล็กน้อย
  นอกจากนี้ยังมีดอกเบี้ยจ่ายลดลงอีก 13 ล้านบาท เพราะมีการทยอยคืนเงินกู้
  นอกจากนี้ยังมีกำไรจากรายการพิเศษจำนวน 37.9 ล้านบาท ซึ่งเป็นกำไรจากการปรับปรุง
  โครงสร้างหนี้ของบริษัทย่อยคือบจ. ทรัพย์สินธานี
  ผลจากรายการดังกล่าวทำให้อัตรากำไรสุทธิในปี 2543 เท่ากับ 16.99 % ในขณะที่ปี 2542
  เท่ากับ 6.85 % และอัตราผลตอบแทนผู้ถือหุ้นในปี 2543 เท่ากับ 16.91 % ส่วนในปี 2542
  เท่ากับ 7.47%

ฐานะการเงิน

  ในปี 2543 บริษัทมีฐานะการเงินที่มั่นคง โดยมีสินทรัพย์รวมจำนวน 4,100 ล้านบาท
  สินทรัพย์หมุนเวียนจำนวน 1,217.2 ล้านบาท เพิ่มขึ้นจากปีก่อน 147.3 ล้านบาท
  โดยมีเงินสดและเงินฝากธนาคาร และเงินลงทุนระยะสั้นเพิ่มขึ้น 189 ล้านบาท
  เนื่องจากบริษัทมีผลประกอบการดีขึ้น อัตราส่วนหมุนเวียนลูกหนี้การค้าเท่ากับ 15.36 เท่า
  ระยะเวลาการเก็บหนี้เท่ากับ 23.44 วัน ซึ่งไม่เกินระยะเวลาที่บริษัทกำหนด
  ส่วนลูกหนี้ที่มีปัญหาได้ตั้งค่าเผื่อหนี้สงสัยจะสูญไว้แล้วโดยไม่มีลูกหนี้รายใหญ่
  แต่ในส่วนของสินค้าคงเหลือลดลง 44.8 ล้านบาท
  เกิดจากการรับรู้ค่าเผื่อการลดราคาของอาคารพาณิชย์ของบจ.ทรัพย์สินธานีจำนวน 15.4
  ล้านบาท และอาคารชุด 7.4 ล้านบาท

  ในส่วนเอกสารแนบ 3 เพื่อความสะดวกในการเปรียบเทียบงบการเงิน 3 ปี
  จึงมีการจัดกลุ่มตัวเลขในงบการเงินให้เหมือนกัน
  ซึ่งมีสินทรัพย์ของบริษัทในส่วนของเงินลงทุนระยะสั้น ที่มีการเปลี่ยนแปลงจำนวนมากจาก 420
  ล้านบาท เป็น 659 ล้านบาทนั้นสาเหตุมาจากมีผลประกอบการดีขึ้น
  และบริษัทไม่มีการจ่ายเงินกู้ยืมแล้ว จึงมีเงินเหลือนำไปลงทุนในตั๋วสัญญาใช้เงินมากขึ้น

  บริษัทมีสภาพคล่องที่ดี โดยมีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 0.81:1
  อัตราหนี้สินต่อส่วนของผู้ถือหุ้นเท่ากับ 0.13:1 ลดลงจากปีก่อน
  ความสามารถในการชำระดอกเบี้ยในปีนี้มีอัตราส่วนความสามารถชำระดอกเบี้ยเท่ากับ 1.54
  เท่า ซึ่งสูงขึ้นกว่าปีก่อน เนื่องจากภาระการจ่ายดอกเบี้ยลดลง
  จากการที่บริษัทมีอัตราส่วนความสามารถในการชำระดอกเบี้ยสูงขึ้นทำให้บริษัทมีศักยภาพที่สามารถกู้เงินเพื่อการลงทุนในอนาคต

  จากกระแสเงินสดของบริษัทในปี 2543 มีกระแสเงินสดจากการดำเนินงาน 525.9 ล้านบาท
  สูงขึ้นจากปีก่อน และบริษัทได้นำไปใช้ในกิจกรรมลงทุนจำนวน 356.3 ล้านบาท
  เป็นการลงทุนในตราสารหนี้จำนวน 190 ล้านบาท ลงทุนในหลักทรัพย์จำนวน 10.4 ล้านบาท
  การที่บริษัทนำเงินไปลงทุนดังกล่าวเป็นการบริหารเงินสดที่มีอยู่เพื่อให้ได้ผลประโยชน์สูงสุดและความเสี่ยงน้อยที่สุด
  นอกจากนี้ยังใช้ลงทุนในสินทรัพย์ถาวรโดยการปรับปรุงตกแต่งโรงแรมและซื้อสินทรัพย์เป็นเงิน
  161.8 ล้านบาท การปรับปรุงตกแต่งดังกล่าวบริษัทได้คาดหวังว่าจะมีรายได้ที่เพิ่มขึ้นในอนาคต
  ส่วนกระแสเงินสดจากกิจกรรมจัดหาเงินลดลง 171 ล้านบาท เนื่องจากมีการคืนเงินกู้ไปบางส่วน

  ในปี 2543 ส่วนของผู้ถือหุ้นของบริษัทเท่ากับ 2,692.3 ล้านบาท มีมูลค่าตามบัญชีเท่ากับ 31.67
  บาทต่อหุ้น เพิ่มขึ้นจากปีก่อน ส่วนหนึ่งเป็นกำไรสุทธิของปี 2543 จำนวน 423.6 ล้านบาท
  และบริษัทมีผลขาดทุนสะสมยกมาจำนวน 559.9 ล้านบาท เหลือยอดขาดทุนสะสม 136.3
  ล้านบาท บริษัทจึงยังไม่สามารถจ่ายเงิน ปันผลได้